รู้จัก กลยุทธ์ “Spin-Off” การแยกบริษัทแม่ลูก ให้ธุรกิจเติบโต
หนึ่งในบริษัทที่เนื้อหอมมากที่สุดในไทยตอนนี้ ก็คงเป็น “OR” หรือ บริษัท ปตท. น้ำมันและการค้าปลีก จำกัด (มหาชน) ที่ได้เสนอขายหุ้นครั้งแรกให้กับประชาชน  และเข้าตลาดหลักทรัพย์ประเทศไทยวันนี้
11 ก.พ. 2564

รู้จัก กลยุทธ์ “Spin-Off” การแยกบริษัทแม่ลูก ให้ธุรกิจเติบโต / โดย ลงทุนแมน
หนึ่งในบริษัทที่เนื้อหอมมากที่สุดในไทยตอนนี้
ก็คงเป็น “OR” หรือ บริษัท ปตท. น้ำมันและการค้าปลีก จำกัด (มหาชน)
ที่ได้เสนอขายหุ้นครั้งแรกให้กับประชาชน 
และเข้าตลาดหลักทรัพย์ประเทศไทยวันนี้
 
โดย OR เป็นบริษัทที่แยกออกมาจาก ปตท.
ซึ่งเราเรียกการแยกบริษัทลูกออกมาจากบริษัทแม่แบบนี้ว่า การ “Spin-Off”
ความน่าสนใจของการ Spin-Off มีอะไรบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
การ Spin-Off เป็นการที่บริษัทแม่ แยกส่วนธุรกิจบางส่วนของตนเองออกมา 
โดยส่วนที่แยกออกมาเป็นบริษัทใหม่นั้น จะอยู่ในรูปของบริษัทย่อย หรือบริษัทร่วมที่มีผู้บริหารคนละชุดกับบริษัทแม่
โดยบริษัทที่ถูก Spin-Off ออกมา จะมีความเป็นอิสระในด้านนโยบายการบริหารงานจากบริษัทแม่
แล้วข้อดีของการทำ Spin-Off คืออะไร ?
- บริษัทที่ถูก Spin-Off ออกมา จะสามารถระดมทุนได้เองผ่านการเสนอขายหุ้นครั้งแรกให้กับประชาชน (IPO) ซึ่งเป็นการช่วยลดภาระทางการเงินของบริษัทแม่ อย่างที่ OR กำลังทำอยู่ในตอนนี้
- บริษัทที่ถูก Spin-Off จะมีความเป็นอิสระ และเป็นที่รู้จักมากขึ้นในมุมมองของนักลงทุน
- เป็นการเพิ่มทางเลือกให้นักลงทุนที่สนใจในธุรกิจที่แยกออกมา ให้สามารถลงทุนในธุรกิจนั้นได้โดยตรง โดยไม่ต้องผ่านบริษัทแม่
- เป็นการรับรู้มูลค่าที่แท้จริงของธุรกิจที่ถูก Spin-Off ออกมา และยังเป็นการสร้างมูลค่าเพิ่มให้แก่หุ้นของบริษัทแม่อีกด้วย
ซึ่งกลยุทธ์การ Spin-Off ที่ว่านี้ มีมานานแล้ว
และเป็นหนึ่งในกลยุทธ์ที่บริษัทหลายแห่ง โดยเฉพาะบริษัทขนาดใหญ่ในตลาดหุ้นมักนำมาใช้กัน
ถ้าให้ยกตัวอย่างบริษัทที่ใช้กลยุทธ์นี้ในตลาดหุ้นไทย
ก็อย่างเช่น กรณีของ บริษัท ศรีตรังแอโกรอินดัสทรี จำกัด (มหาชน) หรือ “STA” ซึ่งเป็นผู้ผลิตและส่งออกผลิตภัณฑ์ยางพารา
STA ได้ทำการ Spin-Off บริษัทลูกที่ชื่อว่า “STGT” 
หรือ บริษัท ศรีตรังโกลฟส์ (ประเทศไทย) จำกัด (มหาชน)
ผู้ผลิตและจัดจำหน่ายถุงมือยางที่ใช้ในทางการแพทย์
และถ้าเราลองมาดูมูลค่าของทั้ง 2 บริษัท ในตอนนี้
- STA มูลค่าประมาณ 46,000 ล้านบาท
- STGT มูลค่าประมาณ 112,000 ล้านบาท
ที่น่าสนใจคือ วันนี้ STA ถือหุ้นใน STGT อยู่ 50.75% หรือคิดเป็นมูลค่าสูงกว่า 56,800 ล้านบาท
หมายความว่า มูลค่าหุ้นของ STGT ที่ทาง STA ถืออยู่นั้น 
มากกว่ามูลค่าทั้งบริษัท STA ในตอนนี้เสียอีก
อีกตัวอย่างหนึ่งก็คือ SCC หรือ บริษัท ปูนซิเมนต์ไทย จำกัด (มหาชน) ที่ทำธุรกิจซีเมนต์, ผลิตภัณฑ์ก่อสร้าง, เคมิคอลส์ และธุรกิจแพ็กเกจจิง
ต่อมา SCC ได้ทำการ Spin-Off ธุรกิจแพ็กเกจจิงออกมา
เป็นบริษัทที่มีชื่อว่า SCGP หรือ บริษัท เอสซีจี แพคเกจจิ้ง จำกัด (มหาชน)
ถ้าเราลองมาดูมูลค่าของทั้ง 2 บริษัท ในตอนนี้
- SCC มูลค่าประมาณ 446,000 ล้านบาท
- SCGP มูลค่าประมาณ 200,000 ล้านบาท
ซึ่งถ้าหาก SCC ไม่ทำการ Spin-Off ธุรกิจแพ็กเกจจิงออกมา หลายคนก็อาจนึกไม่ถึงว่า ธุรกิจนี้จะมีมูลค่าเป็นหลักแสนล้านบาท
กลับมาที่เรื่องของ PTT และ OR
PTT ที่ดำเนินธุรกิจเกี่ยวกับก๊าซธรรมชาติ ปิโตรเลียม และปิโตรเคมีครบวงจร 
ก็ได้ทำการ Spin-Off ธุรกิจน้ำมันและธุรกิจค้าปลีก
ออกมาเป็นบริษัทลูกที่มีชื่อว่า “OR” หรือ บริษัท ปตท. น้ำมันและการค้าปลีก จำกัด (มหาชน)
ซึ่งด้วยราคา IPO ของหุ้น OR ที่เคาะราคาที่ 18 บาทต่อหุ้น
หมายความว่า นักลงทุน กำลังให้มูลค่ากับธุรกิจน้ำมันและธุรกิจค้าปลีก ที่เคยเป็นส่วนหนึ่งในธุรกิจของ PTT สูงถึงประมาณ 216,000 ล้านบาท นั่นเอง..
สรุปแล้ว จุดเด่นของการใช้กลยุทธ์ Spin-Off ที่ว่านี้
หลักๆ แล้วก็คือ จะทำให้ธุรกิจที่แยกออกมาสามารถสะท้อนมูลค่าของบริษัทออกมาได้ชัดเจน
และทำให้สามารถระดมทุนจากนักลงทุนได้ด้วยตัวบริษัทเอง 
เพื่อนำไปสร้างการเติบโต ให้กับธุรกิจในอนาคตต่อไป..
ปิดท้ายด้วยข้อมูลที่น่าสนใจ 
Standard Oil หนึ่งในบริษัทพลังงานที่เคยยิ่งใหญ่ที่สุดในโลก
ก็คือตัวอย่างหนึ่งของการทำ Spin-Off
เนื่องจากก่อนหน้านั้นบริษัทถูกกล่าวหาว่าผูกขาดตลาด เนื่องจากมีส่วนแบ่งในตลาดการกลั่นน้ำมันในสหรัฐอเมริกากว่า 91%
ทำให้ Standard Oil ต้องแยกออกเป็น 34 บริษัท
ซึ่ง 2 บริษัทในจำนวนดังกล่าวที่ถูกแยกออกมา 
ก็คือ ExxonMobil และ Chevron ที่เป็น 2 บริษัทพลังงานรายใหญ่ของโลก
แต่ที่น่าสนใจไม่แพ้กันก็คือ 
หลังจากที่ ExxonMobil และ Chevron แยกจากกันเมื่อ 110 ปีที่แล้ว 
ในตอนนี้ ทั้ง 2 บริษัท กำลังมีข่าวว่าอาจต้องกลับมาควบรวมกิจการกันเพื่อความอยู่รอด
เพราะคนทั่วโลก กำลังหันไปใช้พลังงานจากไฟฟ้า แทนการใช้พลังงานจากน้ำมัน
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-